b"\n_START_ARTICLE_\nGrada (n\xc3\xa0utica)\n_START_SECTION_\nDisposici\xc3\xb3\n_START_PARAGRAPH_\nUna grada qualsevol est\xc3\xa0 dividida longitudinalment en dues parts: una, la grada pr\xc3\xb2piament dita, que \xc3\xa9s la que en marea alta no queda banyada per les aig\xc3\xbces, i una altra, que rep el nom d'avant-grada, que \xc3\xa9s una prolongaci\xc3\xb3 de l'anterior i que est\xc3\xa0 submergida. La primera \xc3\xa9s la que serveix per a la construcci\xc3\xb3 dels vaixells i la segona \xc3\xa9s la que fa possible el llan\xc3\xa7ament. Mentre que el buc que s'ha d'avarar no t\xc3\xa9 la flotaci\xc3\xb3 corresponent al seu pes, ha de recolzar-se en l'avantgrada i aquesta condici\xc3\xb3 \xc3\xa9s la que fixa la longitud total de la grada. Si c \xc3\xa9s el calat a proa del vaixell previst avarar, que ha de quedar surant lliurement, l'extremitat de l'avantgrada ha de distar de la l\xc3\xadnia en qu\xc3\xa8 la superf\xc3\xadcie de l'aigua la talla una llarg\xc3\xa0ria almenys igual a c/\xce\xb8, per tal que no hi hagi perill al moment de l'avarada._NEWLINE_Si els vaixells que s'han d'avarar s\xc3\xb3n llargs, cal almenys que la longitud de l'avantgrada compleixi la condici\xc3\xb3 seg\xc3\xbcent: que comenci a pivotar el vaixell abans que el seu centre de gravetat hagi passat pel pla vertical de l'aresta l\xc3\xadmit de l'avant-grada. Si no \xc3\xa9s aix\xc3\xad, el buc bascular\xc3\xa0 al voltant d'aquesta aresta amb la conseg\xc3\xbcent exposici\xc3\xb3 a greus avaries. L'amplada de la grada dep\xc3\xa8n de la major o menor resist\xc3\xa8ncia del terreny aix\xc3\xad com del sistema de llan\xc3\xa7ament. Com m\xc3\xa9s amplada tingui el pla, menor ser\xc3\xa0 la pressi\xc3\xb3, \xc3\xa9s a dir, la for\xc3\xa7a exercida per unitat de superf\xc3\xadcie. En general, l'ample m\xc3\xadnim que s'accepta \xc3\xa9s la meitat de la m\xc3\xa0nega m\xc3\xa0xima del vaixell que es tingui previst construir."